b'\n_START_ARTICLE_\nNoor Bosnia\n_START_PARAGRAPH_\nNoor Bosnia (bosnia, horvaadi ja serbia keeles Mlada Bosna (\xd0\x9c\xd0\xbb\xd0\xb0\xd0\xb4\xd0\xb0 \xd0\x91\xd0\xbe\xd1\x81\xd0\xbd\xd0\xb0)) oli panslavistlik revolutsiooniline sala\xc3\xbching, mis rajati Sarajevos 20. sajandi alguses. Organisatsioon kavandas m\xc3\xa4sse ja atentaate, et kukutada Austria-Ungari koloniaalv\xc3\xb5im Bosnias ja Hertsegoviinas._NEWLINE_Noore Bosnia k\xc3\xb5ige tuntum ettev\xc3\xb5tmine oli Austria-Ungari troonip\xc3\xa4rija Franz Ferdinandi ja tema abikaasa Sophie m\xc3\xb5rvamine Sarajevos 28. juunil 1914._NEWLINE_S\xc3\xb5ltuvalt ajaloolaste poliitilistest vaadetest on Noore Bosnia tegevust k\xc3\xa4sitletud kas vabadusliikumise v\xc3\xb5i terrorismina.\n_START_SECTION_\nTaust\n_START_PARAGRAPH_\n1878. aastal okupeeris Austria-Ungari Bosnia ja Hertsegoviina. See p\xc3\xb5hjustas suurt rahulolematust kohaliku elanikkonna, eriti moslemite ja \xc3\xb5igeusklike seas._NEWLINE_7. oktoobril 1908, p\xc3\xa4rast kolmek\xc3\xbcmneaastast s\xc3\xb5jalist okupatsiooni, annekteeriti Bosnia ja Hertsegoviina Austria keisri Franz Joseph Ii dekreediga. See t\xc3\xb5i kaasa rahvusvahelise Bosnia kriisi ning ajas raevu Bosnia ja Hertsegoviina revolutsion\xc3\xa4\xc3\xa4rid, kes hakkasid kavandama atentaati Franz Josephile endale.\n_START_SECTION_\nNoore Bosnia ajalugu\n_START_PARAGRAPH_\n1903. aasta mais kukutas Serbia armee riigip\xc3\xb6\xc3\xb6rdega Obrenovi\xc4\x87i d\xc3\xbcnastia ning v\xc3\xb5imule sai populaarne Kara\xc4\x91or\xc4\x91evi\xc4\x87i d\xc3\xbcnastia. P\xc3\xa4rast seda suurenes toetus ideele \xc3\xbchendada serblased ja teised l\xc3\xb5unaslaavlased Belgradi juhtimisel \xc3\xbchtseks riigiks. Bosnias kasvas serblaste, horvaatide ja bosnialaste toetus revolutsioonilisele jugoslavismile 1911. aastal._NEWLINE_Noore Bosnia ideoloogiks oli Vladimir Ga\xc4\x87inovi\xc4\x87, kes pooldas poliitilise v\xc3\xb5itluse meetodina t\xc3\xbcrannitappu. Ga\xc4\x87inovi\xc4\x87 populariseeris ka nime "Noor Bosnia", mida oli esimesena maininud Petar Ko\xc4\x8di\xc4\x87 ajakirjas Otad\xc5\xbebina._NEWLINE_Noor Bosnia ei olnud selgepiiriline organisatsioon, vaid m\xc3\xa4ssuline noorsooliikumine. Sellel puudus \xc3\xbchtne programm, kindlalt m\xc3\xa4\xc3\xa4ratletud poliitiline suunitlus ja konkreetne teoreetiline l\xc3\xa4henemine. Noore Bosnia ridadesse kuulusid peamiselt kooli\xc3\xb5pilased ja tudengid, kes olid m\xc3\xb5jutatud panslavismist, aga ka Nietzschest, Marxist, Kautskyst v\xc3\xb5i Vene anarhistidest._NEWLINE_Organisatsiooni liikmete ideoloogilistes vaadetes olid nii m\xc3\xb5nedki erinevused. N\xc3\xa4iteks oli Gavrilo Princip Jugoslaavia rahvusrevolutsion\xc3\xa4\xc3\xa4r, samas kui teine tuntud liige Nedeljko \xc4\x8cabrinovi\xc4\x87 pidas end anarhistiks._NEWLINE_Noor Bosnia sai m\xc3\xb5ningast abi Mustalt K\xc3\xa4elt, salajaselt terrori\xc3\xbchingult, mille olid asutanud m\xc3\xb5ned Serbia ohvitserid. Vladimir Ga\xc4\x87inovi\xc4\x87 oli siiski ainus Noore Bosnia juht, kes sellesse organisatsiooni astus, ja tema m\xc3\xb5istis Sarajevo atentaadi avalikult hukka.\n_START_SECTION_\nNoore Bosnia korraldatud atentaadid\n_START_PARAGRAPH_\nNoore Bosnia liikmed korraldasid atentaate mitmetele Austria militaar- ja administratiivaparaadi juhtfiguuridele Bosnias ja Hertsegoviinas.\n_START_SECTION_\nEba\xc3\xb5nnestunud atentaat Franz Josephile (1910)\n_START_PARAGRAPH_\n\xc3\x9cli\xc3\xb5pilane Nevesinjest, Bogdan \xc5\xbderaji\xc4\x87, \xc3\xbcritas sooritada atentaati Austia-Ungari keisrile Franz Josephile tema k\xc3\xbclask\xc3\xa4igu ajal Mostaris 1910. aastal.\n_START_SECTION_\nEba\xc3\xb5nnestunud atentaat Bosnia ja Hertsegoviina kuberner Marijan Vare\xc5\xa1aninile (1910)\n_START_PARAGRAPH_\nBogdan \xc5\xbderaji\xc4\x87 saabus Sarajevosse Bosnia parlamendi avamisp\xc3\xa4eval 10. juunil 1910. Ta sihtis l\xc3\xbchidistantsilt viis lasku kuberner Marijan Vare\xc5\xa1anini pihta, kuid tulistas k\xc3\xb5ik viis korda m\xc3\xb6\xc3\xb6da ning sooritas seej\xc3\xa4rel enesetapu._NEWLINE_\xc5\xbderaji\xc4\x87ist sai peagi Noore Bosnia kangelane. Tema teol oli suur m\xc3\xb5ju Bosnia-Hertsegoviina revolutsioonilisele noorsoole ning \xc5\xbderaji\xc4\x87 muutus ideaalse vabadusv\xc3\xb5itleja s\xc3\xbcmboliks.\n_START_SECTION_\nEba\xc3\xb5nnestunud atentaat Franz Josephile (1911)\n_START_PARAGRAPH_\nNoore Bosnia liikmed sooritasid 1911 Viinis atentaadi Austria kesrile Franz Josephile.'